Rīgā, 2021.gada 2.decembrī

Špoģu vidusskolas vecākiem

Cienījamie vecāki!

Paldies Jums par sniegto atbalstu skolas, izglītības programmu akreditācijā un skolas direktores profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Špoģu vidusskola un tās īstenotās izglītības programmas *Pamatizglītības programma, Pamatizglītības mazākumtautību programma, Vispārējās vidējās izglītības programma, Vispārējās vidējās izglītības vispārizglītojošā virziena programma, Speciālās pamatizglītības programma izglītojamajiem ar garīgās attīstības traucējumiem, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības mazākumtautību programma izglītojamajiem ar garīgās attīstības traucējumiem, Speciālās pamatizglītības mazākumtautību programma izglītojamajiem ar mācīšanās traucējumiem*  ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
2. Skolas direktores Ināras Ondzules darbs tiek vērtēts labi, tādējādi atzīstot, ka direktorei tikpat aktīvi arī nākamajos gados ir jāturpina darbs pārmaiņu ieviešanai izglītības iestādē.
3. Špoģu vidusskolas stiprās puses ir: (i) sniegts atbalsts darbam ar talantīgiem skolēniem augstvērtīgu rezultātu sasniegšanai, piedāvāts plašs interešu izglītības nodarbību klāsts;   
   (ii) mērķtiecīgs darbs sadarbībā ar dibinātāju, lai skola kļūtu mūsdienīga, funkcionāla un estētiska, piemērota skolēniem ar speciālajām vajadzībām.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori un vietniekiem, skolotājiem, pašvaldības pārstāvjiem, skolas padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 9 mācību priekšmetu stundu vērošana (klātienes stundas vērotas on-line režīmā).
3. Skolas (virtuāla) apskate kopā ar direktori un vietnieku saimnieciski administratīvajā darbā.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā Mykoob, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts).
5. Tīmekļvietnes  [https://edu.daugavpilsnovads.lv/spogi/](%20https://edu.daugavpilsnovads.lv/spogi/) informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi, skolas pašvērtēšanas un ar to saistīto attīstības plānošanas pilnveidošanu. Kā arī, lai samazinātu priekšlaicīgas mācību pārtraukšanas riskus, skolā veikt plānveida preventīvus pasākumus skolēnu neattaisnotu kavējumu novēršanā un sadarbībā ar dibinātāju nodrošināt sociālā pedagoga pakalpojumus.

Novēlu Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Natālija Geriņa